Ovatko lakitoimiston karhukirjeet nettilataajille veronkiertoa? Asiantuntija arvioi

Olli-Pekka Lehtinen

Hedman Partnersilta tekijänoikeudella suojatun materiaalin lataamisesta karhukirjeen saanut henkilö päätti ryhtyä erikoisiin vastatoimiin.

Verkossa leviää kuvakaappaus, jossa Hedman Partnersin karhukirjeiden epäillään laiminlyövän arvonlisäveromaksun.

Ilmeisesti yksityishenkilö antoi nimettömän vinkin verohallinnolle asiasta.

–Hedman Partnersin kirjeissä ei ole mainintaa arvonlisäverosta. Koska kyseessä on hyvityssumma ja kyse on oikeuksien valvomisesta, alv pitäisi maksaa lain mukaan, kuvankaappauksessa verottajalle tehdyssä verovilppi-ilmoituksessa kirjoitetaan.

Mika Jokinen, verohallinnonalan johtava välillisen verotuksen asiantuntija ei ota yksittäistapauksiin kantaa, mutta pitää todennäköisenä, ettei vastaavanlaisesta hyvitysmaksusta tarvitse maksaa arvonlisäveroa.

–Kyseessä näyttäisi olevan vahingonkorvauksen luonteinen erä, ja vahingonkorvausmaksuihin ei sovelleta arvonlisäveroa, Jokinen sanoo.

Ei sovelleta arvonlisäveroa.

Vaikka hyvitysmaksua ei rinnastettaisi vahingonkorvaukseen, saattaa se silti olla arvonlisäverovapaa maksu.

Tekijänoikeuslakiin liittyvät korvausasiat ovat myös yleensä arvonlisäverovapaita, Jokinen kertoo.

Ulkomaalaiset media-alan yhtiöt ovat valtuuttaneet suomalaisia lakifirmoja, muun muassa Hedman Partnersin, valvomaan oikeuksiaan, käytännössä karhuamalla rahaa verkosta laittomasti tekijänoikeudella suojattua sisältöä ladanneilta ja jakaneilta.

Kirjeissä uhataan asian viemisellä markkinaoikeuteen, jos henkilö ei suostu jopa useiden tuhansien eurojen hyvitysvaateisiin tekijänoikeuden omistajalle. Hyvitysmaksun maksaminen takaa, ettei asiaa viedä oikeuteen. Esimerkiksi Black Sails -tv-sarjan lataamisesta tai jakamisesta vertaisverkossa on saatu useita kirjeitä hyvitysvaatimuksineen.

Vuonna 2015 Hedman Partners oli lähettänyt karhukirjeitä jo tuhansiin osoitteisiin. Yhteystietoja se uskoi keräävänsä vuoden 2015 aikana yli 10000.

Osa tapauksista on viety markkinaoikeuteen.

Ensimmäinen tuomio teoksen luvattomasta jakamisesta ja lataamisesta annettiin markkinaoikeudessa viime heinäkuussa. Mies kiisti syyllisyytensä, mutta hänet tuomittiin yli 32000 euron korvauksiin.